## La delegada del Consell a Castelló visita Argelita i subratlla l’aposta de la Generalitat per la protecció del patrimoni

*** Susana Fabregat assenyala que “la restauració i conservació del llegat cultural de la localitat és un reclam turístic que genera oportunitats i contribuïx a frenar el despoblament”**

La delegada del Consell a Castelló, Susana Fabregat, ha visitat Argelita, municipi de 160 habitants situat en la comarca de l’Alt Millars, i ha subratllat l’aposta de la Generalitat per la protecció del patrimoni com a ferramenta contra el despoblament.

Durant la seua reunió amb l’alcalde, Aitor Balfagón, i el tinent d’alcalde, Amadeo Lluch, han abordat assumptes en matèria d’infraestructures, servicis socials i lluita contra el despoblament, entre altres. “El despoblament és un dels grans reptes que afronten molts municipis de l’interior i des de la Generalitat estem treballant per a oferir ferramentes que ajuden a revertir-la”, ha assenyalat la delegada del Consell a Castelló.

Fabregat ha recorregut els carrers del municipi i ha visitat el castell palau de Ceyt Abu Ceyt, monument del municipi que compta amb un projecte de conservació, protecció i valoració subvencionat amb 150.000 euros de la Generalitat. En este sentit, Fabregat ha destacat que “la restauració i conservació del llegat cultural de la localitat és un reclam turístic que genera oportunitats i contribuïx a frenar el despoblament”.

En total, durant esta legislatura, la Generalitat ha destinat un total de 590.000 euros a Argelita per a actuacions centrades en vivenda pública, rehabilitació d’edificis i l’adequació de l’entorn, amb l’objectiu de contribuir a la revitalització del municipi i millorar les condicions de vida dels seus habitants.

Esta visita forma part de la ronda de contactes institucionals de la delegada del Consell amb els 135 municipis de la província de Castelló, orientada a reforçar el diàleg, atendre les necessitats locals i avançar en projectes que impulsen el desenrotllament.

Fecha: 12/05/2025